b"\n_START_ARTICLE_\nCasa de la Vila (Vilafranca del Pened\xc3\xa8s)\n_START_SECTION_\nDescripci\xc3\xb3\n_START_PARAGRAPH_\nL'edifici est\xc3\xa0 situat al centre de la vila, en la zona m\xc3\xa9s terciaritzada. T\xc3\xa9 un notable valor arquitect\xc3\xb2nic i representatiu. \xc3\x89s una construcci\xc3\xb3 entre mitgeres d'origen g\xc3\xb2tic, amb planta baixa i dos pisos. Fa cantonada amb el carrer de Santa Maria._NEWLINE_La fa\xc3\xa7ana principal, a la pla\xc3\xa7a de la Vila \xc3\xa9s d'un modernisme academicista. La fa\xc3\xa7ana lateral presenta finestrals i g\xc3\xa0rgoles, de car\xc3\xa0cter g\xc3\xb2tic. Hi ha un pati interior actualment cobert, amb escalinata i galeries amb arcs de mig punt._NEWLINE_Hi ha g\xc3\xa0rgoles situades a la fa\xc3\xa7ana lateral, entre les finestres del pis superior, esculpides en forma d'\xc3\xa0guiles amb les ales plegades i el bec obert, per\xc3\xb2 on raja l'aigua de les pluges. L'\xc3\xa0guila t\xc3\xa9 una simbologia m\xc3\xbaltiple i apareix en profusi\xc3\xb3 des del comen\xc3\xa7ament de l'art fins als nostres dies, tenint un lloc important en la decoraci\xc3\xb3 i en la iconografia g\xc3\xb2tica._NEWLINE_A la sala de Sant Ramon o sala dels Canaris hi ha uns murals combinant pintura policroma i esgrafiat on es representen una colla de temes relacionats amb la Vila i amb el Pened\xc3\xa8s. Primerament, el mercat de Vilafranca amb les pageses a les parades de terrissa, aviram i roba; les compradores i les botigues (pastisseries i bodegues). En segon lloc, el camp, amb la verema, els veremadors, els ceps i el carro tirat pel cavall, una noia amb flors i fruites i un segador fent la migdiada voltat d'espigues de cereals. En tercer lloc, la representaci\xc3\xb3 de la Vila, amb muralles, voltada d'elements simb\xc3\xb2lics de les poblacions m\xc3\xa9s properes: Martorell, Ber\xc3\xa0, Montserrat. Finalment, l'estrella dels vents, amb una mostra del bon temps i de la pluja. Foren realitzades per Pau Boada i Mercader.\n_START_SECTION_\nHist\xc3\xb2ria\n_START_PARAGRAPH_\nL'edifici de la Casa de la Vila \xc3\xa9s d'origen g\xc3\xb2tic. Al segle XIV era, probablement, palau d'en Bernat Pellicer, del que parlen les cr\xc3\xb2niques de la cancelleria de Jaume II. El 1559 l'Ajuntament va adquirir l'edifici a un tal Pubill Jaunot Cald\xc3\xa9s, pel preu de 280 lliures barcelonines. El 1604 s'hi van fer les primeres reformes, i a partir d'aquesta data ha estat objecte de diverses obres d'ampliaci\xc3\xb3 i condicionament. El 1912 es va fer la fa\xc3\xa7ana actual, d'acord amb el projecte de l'arquitecte Eugeni Campllonch. L'any 1965 es va fer la restauraci\xc3\xb3 de la fa\xc3\xa7ana lateral i es van descobrir interessants elements g\xc3\xb2tics (finestral, i arcs a la planta baixa)."